Polisie ondersoek steeds skokvideo van hond‘n Skermskoot uit die video. Die polisie in die Wes-Kaap ondersoek steeds die voorval waar ŉ polisievangwa oor ŉ hond in Elsiesrivier in Kaapstad gery het. Kringtelevisiebeeldmateriaal van die voorval is wyd op sosiale media versprei. Dit wys hoe die polisievoertuig doodluiters oor die hond ry. Dit wil voorkom of die hond in die pad gelê en slaap het. Dit lyk ook of die hond ná die voorval probeer opstaan het. Brig. Sandile Sonjani, bevelvoerder van die Elsiesrivier-polisiestasie, het aan News24 gesê die polisiebeampte wat glo betrokke was, is geïdentifiseer en ŉ tugverhoor sal gehou word. Maroela Media het met Sonjani probeer kontak maak, maar sonder welslae. Lt.kol. Andrè Traut, provinsiale polisiewoordvoerder, het wel gesê die omstandighede rakende die voorval word steeds ondersoek. “Dit word strafregtelik en departementeel ondersoek en niemand is al aangekla in verband met die voorval nie.” Traut wou geen verdere besonderhede bekend maak nie. Die Bond teen Wreedheid teenoor Diere (AACL) het intussen gesê hy gaan voort met strafregtelike klagte teen die mens(e) wat by die “afskuwelike daad” betrokke was. Volgens die organisasie werk hy ook nou saam met die DBV van die Kaap van Goeie Hoop om die saak stukrag te gee. “Ons inspekteurs werk saam met die polisie en alle nodige stappe sal gevolg word. Die hond in die video moes ongelukkig van kant gemaak word. Hy het verskeie bekkenfrakture opgedoen wat onherstelbaar was,” het die organisasie gesê. “Die AACL neem met afgryse kennis van alle dade van wreedheid, maak nie saak wie dit is nie. Ons sal alles in ons vermoë doen om te verseker dat daar op die korrekte wyse met die oortreder(s) omgegaan word.”